Jabarkan Era Piala Borneo 1962-1989 dari Piala Borneo dalam bahasa melayu

Pada tahun 1962, Kejohanan Piala Borneo secara rasminya dipertandingankan oleh tiga pasukan iaitu North Borneo, Sarawak dan Brunei. Pada tahun ini juga rakyat di ketiga-tiga wilayah itu mengalami tekanan politik, iaitu sama ada memilih bersama membentuk Persekutuan Malaysia (English language: Federation of Malaysia) atau, menubuhkan negara berpersekutuan sendiri iaitu Persekutuan Kalimantan Utara (English language: Federation of North Borneo). Beberapa fakta sejarah menyatakan pada asalnya, Piala Borneo ditubuhkan pada tahun 1962 sebagai perintis penyatuan kepada pembentukan Persekutuan Kalimantan Utara. Namun penyatuan dan pembentukan Persekutuan Kalimantan Utara gagal kerana tidak menarik minat dan tidak mendapat sokongan dari Kerajaan British. Juara pertama Piala Borneo 1962 ialah North Borneo atau sekarang dikenali Sabah. Sabah juga adalah pasukan yang paling berjaya di Kejohanan Piala Borneo iaitu memenangi kejohanan tersebut sebanyak 13 kali. Setelah Sabah dan Sarawak mengambil keputusan bersama-sama Persekutuan Tanah Melayu (English language: Federation State of Malaya) membentuk Persekutuan Malaysia pada 16 September 1963, Kejohanan Piala Borneo masih lagi diteruskan sehingga tahun 1989.

Pasukan Dari Borneo Di Piala Malaysia 1977-Sekarang

Sebelum tahun 1977, Malaysia mempunyai dua sistem kejohanan bolasepak iaitu Piala Malaysia (dipertandingkan sejak tahun 1921) yang disertai oleh Negeri-Negeri Di Semenanjung Malaysia dan Singapura dan Piala Borneo (dipertandingkan sejak tahun 1962) yang disertai oleh Sabah, Sarawak dan Brunei. Badan induk bolasepak Malaysia, FAM (Persatuan Bolasepak Malaysia) pada tahun 1977 telah mengambil langkah proaktif untuk menjemput penyertaan pasukan dari Borneo bertanding dalam Piala Malaysia. FAM telah menawarkan Sabah yang menjuarai Piala Borneo pada masa itu layak secara automatik ke Piala Malaysia, manakala Sarawak dan Brunei pula ditawarkan menyertai Piala Burnley (English language: Burnley Cup) atau sekarang dikenali Piala Presiden. Pada tahun 1978 berikutnya, FAM telah menetapkan satu kuato secara tetap di peringkat separuh akhir dibahagikan kepada pasukan yang menjuarai Piala Borneo manakala pasukan di tempat kedua dan ketiga Piala Borneo layak automatik ke Piala Presiden. Pada tahun 1989, sistem kelayakan Piala Malaysia telah dirombak sepenuhnya, setelah penubuhan kejohanan bolasepak peringkat liga yang pertama di Asia Tenggara iaitu Liga Semi-Pro Malaysia.

Pasukan Dari Borneo Di Liga Malaysia 1989-Sekarang

Pada tahun 1988 adalah kejohanan bolasepak Piala Borneo ke-22 yang terakhir dilangsungkan, setelah perjanjian pembentukkan Liga Semi-Pro ditubuhkan hasil perjanjian antara badan induk bolasepak Malaysia, FAM dengan FAS (Persatuan Bolasepak Sarawak) dan SAFA (Persatuan Bolasepak Amatur Sabah). Pada tahun 1989, pasukan dari Borneo iaitu Sabah dan Sarawak secara rasmi telah menyertai Liga Semi-Pro Malaysia. Singapura dan Brunei juga terus dialu-alukan dan dijemput menyertai liga yang baru ditubuhkan tersebut. Hasil dari perjanjian tersebut, Piala Borneo secara rasminya telah dimansuhkan, dan sistem kuato separuh akhir untuk juara Piala Borneo dalam Piala Malaysia juga telah dimansuhkan. Namun impak positif hasil dari penggabungan tersebut ialah, bakat pemain-pemain dari Sabah dan Sarawak dapat dicungkil dan diketengahkan ke dalam pasukan kebangsaan Malaysia, keuntungan pasaran pemain, penyokong dan tiket perlawanan di Sabah dan Sarawak juga meningkat dan juga Sabah dan Sarawak mendapat hak sama-rata dari segi hak penyiaran dan tajaan dengan pasukan bolasepak dari Semenanjung Malaysia dan Singapura.